ন্যাড়া বৈশাখ শৈশবের স্মৃতিটা কিছুটা ঝাপসা। বৈশাখী ঝড়তো ছিলই, ছিল বৈশাখী মেলার আনন্দ। ক্যান্টনমেন্টে বৈশাখী আমেজটা তেমন একটা বোঝা যেত না। আমার বাবা বেশ বৈশাখ সচেতন ছিলেন। যেখানে বৈশাখী মেলার আয়োজন হতো, বাবা আমাকে সেখানে বেড়াতে নিয়ে যেত। শৈশবের সেই মুহূর্তে পাঙ্কু-পাঙ্ক শব্দটা খুব শোনা যেত। যেমন ওই দেখ পাঙ্কু  ছেলে, খুব পাঙ্কু করছিস। আজকে যেটাকে বলা হয় ফ্যাশন। আমাদের বড় ভাইরা খুব পাঙ্ক মারতো, জিন্স প্যান্ট, হাতে ব্রেসলাইট, মাথার পিছনে লম্বা চুল। ছোটদের ভিতর এই প্রভাবগুলো পড়তো। বৈশাখকে কেন্দ্র করে বাসায় চলছে নানা আয়োজন, বড়দের সাজগোজের সাথে সাথে ছোটদের সাজগোজ। বাবাকে বললাম আমাকে পাঙ্ক করে দাও। তাহলে আমি মেলাতে যাবো। বলল কিভাবে? পাড়ার, দাদারা যেভাবে করে। ঠিক আছে বলে মিটি মিটি হাসতে লাগল। পরদিন আমাকে নিয়ে বাজার উদ্দেশ্যে রওনা হলো, কোথায় যাবো? তোমাকে পাঙ্কু করতে। বাজারে ঢুকেই বাবা একটা সেলুনে গেল, নাপিতকে বলল, ওকে  পাঙ্কু করে দাও, আমাকে ন্যাড়া করে দিলো। তোমাকে পাঙ্ক করে দিয়েছি খুশিতো? খুব খুশি হলাম। ন্যাড়া মাথা নিয়েই পাঙ্কু-পাঙ্কু করেই বৈশাখী মেলাটা উদযাপন করলাম। সেদিন গোপনে নাপিতকে বলে বাবা আমায় ন্যাড়া করেছিল। গত বৈশাখে নিজেই মাথা ন্যাড়া করে লিখেছিলাম, এসো হে বৈশাখ। কামরুল হাসান চৌধুরী দক্ষিণ খান, ঢাকা। বৈশাখের স্মৃতি দিনটি ছিল রবিবার ঠিক আমার শৈশবের কথা, আমি এবং আমার বন্ধু নজরুল, সাকিব অন্যান্যসহ ঘরে বসে বসে গল্প করছি, হঠাত্ ঝড় এলো, শুরু হলো বৈশাখী তাণ্ডব। আমাদের পাশের বাড়িটা ছিল হিন্দুদের যেখানে ছিল প্রচুর আম,  কাঁঠালগাছ, আমরা সবাই ভাবলাম আমরা আম কুড়াতে যাবো। ঠিক যেই কথা সেই কাজ। আমরা প্রচণ্ড ঝড়ের মধ্যে রওয়ানা দিলাম আম বাগানে। প্রচণ্ড ঝড়, বিদ্যুত্ চমকালো তবুও আমাদের ভয় নেই, আমরা আম বাগানে গিয়ে দেখি আম-এর থালা বিছানো। আমরা আম নিয়ে যখন বাড়িতে যাচ্ছিলাম তখনও ছিল বেশ বৃষ্টি। হঠাত্ একটা ঢাল ভেঙে পড়ল নজরুলের কাঁধে। চিত্কারে ছুটে এলো সবাই। হৈ চৈ তবু সবার চোখে কান্না। সেই বৈশাখের স্মৃতি আজও ভোলার নয়। আমান উল্লাহ সোহান সেকান্দর, রামগতি, লক্ষ্মীপুর। শৈশবের কিছু স্মৃতি আমি যখন ছোট, তখন আমি বেশির ভাগই আমার নানা বাড়িতে কাটিয়েছি।  একদিন আমার বাবা আমাকে বাড়িতে নিয়ে যাওয়ার জন্য এসেছিল। সেদিন ছিল বৈশাখ মাস। আমি বাবাকে বললাম, আমি বাড়িতে যাবো না। বাবা তখন আমাকে আস্তে আস্তে বলল, দেখ সোনা বাবা আমি তোমাকে বাটাজোরের মেলায় নিয়ে যাব। আমি বাবার কথা শুনে বেশ খুশি হলাম। বাবা আমাকে নিয়ে বাড়িতে রওনা দিলে বৈশাখের পহেলা দিন বিকেল ৩টার দিকে বাবা আমাকে এবং আমার চাচাতো বোন এবং আমার ছোট ভাইকে নিয়ে মেলায় রওনা দিলৈন। বেশ ভালো সময় কাটালাম। কেনাকাটার শেষে আমার একটি বাঁশি পছন্দ হলো। আমি বাবাকে বললাম, বাবা আমাকে ওই বাঁশিটি কিনে দাও। বাবা আমাকে বাঁশিটা কিনে  দিল। সবশেষে বাড়ি ফেরার পালা। আমরা বাড়িতে রওনা দিব তখনি চারদিক থেকে কালোমেঘে ঢেকে গেল। বাতাস বাইতে শুরু করল। চারদিকে শুধু কালোমেঘ দেখা যায়। বাতাসে ময়লা-আবর্জনায় রাস্তাঘাট ভরে গেছে, তখন কোনো গাড়ি ছিল না। বাবা আমাকে এবং আমার ছোট ভাইকে নিয়ে হাত ধরে ছুটে চলল। হঠাত্ করে বৃষ্টি পড়তে শুরু করে। প্রায় দুই ঘণ্টা একটানা বৃষ্টি হয়। তারপর আমরা হেঁটে হেঁটে বাড়িতে রওনা দিলাম। মো. রফিকুল ইসলাম রনি আগরপুর, বাকুগঞ্জ, বরিশাল। বৈশাখী স্মৃতি শৈশব পার করে আজ আমি সদ্য যৌবনে। মনে পড়ে, শৈশবে সেই বৈশাখের স্মৃতি। আমি আর দিপা ভালো বন্ধু  ছিলাম। আমরা দুজন এক সাথে পড়ালেখা করতাম। একবার বৈশাখী মেলায় গিয়েছিলাম দুজনে। বৈশাখী মেলাতে গিয়ে দোলনায় উঠেছি, পানতা-ইলিশ খেয়েছি। দিপা আমাকে বৈশাখী মেলা থেকে একটা মাটির পুতুল কিনে দিয়েছিল। আমিও তাকে একটা মাটির ঘোড়া কিনে দিয়েছিলাম। আজ প্রায় দশ বছর হবে দিপা আমার বন্ধুত্বের বাঁধন ছিঁড়ে চলে গেছে। শৈশবের বৈশাখী মেলাতে তার দেওয়া মাটির পুতুলটা আজও যত্ন করে রেখেছি। এখন খুব বেশি মনে পড়ে তাকে বৈশাখীতে। তার দেওয়া মাটির পুতুলটা আমার শৈশবের বৈশাখী স্মৃতি হয়ে আছে। রোকন আহমেদ মোবাইল :০১৮১৩৯৯০৩১৭ আনন্দের মাঝে বৈশাখ নববর্ষ  বলতে বাংলা মাসের প্রথম দিনটাকে বোঝায়। বৈশাখের প্রাচীন ঐতিহ্য আর পান্তা ইলিশ, মেলা এদিন বাংলার জনসমষ্টি অতীতের সুখ দুঃখ ভুলে গিয়ে নতুনের আহ্বানে সাড়া দিয়ে ওঠে। এটি প্রধানত সার্বজনীন অনুষ্ঠান। আমার বৈশাখের শৈশব স্মৃতি বলতে, আমরা পাড়ার সকল ছেলেমেয়ে গুরুজনরা একত্রে মিলে একটা অনুষ্ঠানের আয়োজন করতাম। খুব ধুমধাম করে এই অনুষ্ঠান হতো। হিন্দুদের প্রতিটি ঘরে প্রচলন ছিল যে, পয়লা বৈশাখে যে যেমন কাটায় তার সারা বছর তেমনি কাটে। তাই আমি ওই পয়লা বৈশাখে সবসময় মা বাবার কথা ও অন্যদের কথা মান্য করতাম। আমরা পয়লা বৈশাখে আরও একটা  অনুষ্ঠান করতাম, সেই অনুষ্ঠানটি ছিল ২ দিনব্যাপী এবং এই ২ দিন পর আমরা পাড়ার ছেলেমেয়েরা মিলে আরো একটি অনুষ্ঠান আয়োজন করতাম। এই অনুষ্ঠানের প্রধান আকর্ষণ থাকত নাচ, গান ও নাটক। আর এই অনুষ্ঠানগুলো আমরা সব সময় বৈশাখ মাসে করি, আগ থেকে করে আসছি সামনেও করব। অনিক বিশ্বাস রাজৈর, মাদারীপুর। বৈশাখী মেলা তখন খুব ছোট্ট ছিলাম। মর্তুজা খালামনির হাত ধরে ছোট ছোট পা নিয়ে সারা ময়মনসিংহ চষে বেড়াতাম। বৈশাখ মাস এলেই বায়না ধরতাম, মেলায় নিয়ে যাবার জন্য। সার্কিট হাউস মাঠে তখন বিশাল বৈশাখী মেলা বসতো। তো আমাকে নিয়ে যেতে বাধ্য হতো মর্তুজা  খালামনি। আর মেলায় যাবার পর আমাকে পায় কে? এক স্টল থেকে আরেক স্টলে ঘুরে বেড়াতাম; সাথে সাথে নানা জিনিস কিনে দেবার জন্য বায়না ধরতাম। মাটির হাঁড়ি, পাতিল, চুলা এসব ছিল আমার সবচেয়ে প্রিয় খেলনা। ছেলে হয়েও কেন ওসব মেয়েদের খেলনা ভালো লাগত, তা আজও ভাবলে অবাক লাগে! যা হোক ওসব কিনে বাড়ি ফিরতাম; ভেঙে-চুরে পরবর্তী বৈশাখী মেলার প্রহর গুণতাম। শৈশবে তাই বৈশাখ মানেই ছিল মেলা। সেসব কথা মনে পড়লে আজও হাসি পায়। এ.এস.এম. ফারহান উত্তরা, ঢাকা।